**Pāreja uz vienotu skolu:**

**Izglītības kvalitātes valsts dienesta veiktā izvērtējuma galvenie secinājumi**

**pēc 2023./2024.mācību gada**

1. Kā liecina 167 izglītības iestāžu izvērtējums (21 valstspilsētā vai novadā), tostarp 51 pirmsskola, **pāreja uz vienotu skolu 2023./2024.mācību gadā notiek optimāli, un to raksturo šādi galvenie rādītāji:**
2. 97,6% jeb 162 izglītības iestādēs apmeklējuma dienā mācības pilnībā notika latviešu valodā (apmeklējumi notika bez iepriekšējā brīdinājuma);
3. 63,9% jeb 106 izglītības iestādēs pāreja uz vienotu skolu tiek īstenota optimāli vai apsteidzoši (iegūts kvalitātes līmenis “Labi”, “Ļoti labi” vai “Izcili”);
4. 34,3% jeb 57 izglītības iestādēs pāreja uz vienotu skolu notiek, bet konstatēta nepieciešamība to pilnveidot (iegūts kvalitātes līmenis “Jāpilnveido”). 1,8% jeb trīs izglītības iestādēs pāreja uz vienotu skolu apmeklējuma brīdī netika īstenota atbilstoši labas pārvaldības praksei un mācības daļēji notika latviešu valodā vai arī nenotika latviešu valodā (iegūts kvalitātes līmenis “Nepietiekami”);
5. 94,6% jeb 157 izglītības iestādēs ir sniegta būtiskākā informācija vecākiem par pāreju uz vienotu skolu un ar to saistītajiem jautājumiem, tomēr 47,6% jeb 79 izglītības iestādēs ir pilnveidojama komunikācija ar vecākiem vai personālu problēmsituāciju efektīvai risināšanai.
6. **Izšķirošais un noteicošais pārejas uz vienotu skolu kvalitāti ietekmējošais faktors ir izglītības iestādes vadītāja un vadības komandas prasme īstenot kvalitatīvu pārmaiņu vadību.** 44% jeb 73 izglītības iestādēs uz izvērtējuma veikšanas brīdi nebija noteikts:
   * 1. kas un kādā apjomā ir paveicams mācību gada laikā, īstenojot pāreju uz vienotu skolu (piemēram, kā pielāgot izglītības programmas īstenošanu, ņemot vērā papildus laiku, kurš nepieciešams izglītojamo latviešu valodas apguvei, kāds papildus atbalsts un kam ir nepieciešams, kuriem pedagogiem vēl ir veicama latviešu valodas prasmju izvērtēšana u.tml.);
     2. nav izveidota uzticama iekšējā kvalitātes sistēma (piemēram, darba plāns nepilnīgi atklāj indikatorus, pēc kuriem var izprast iestādei paveicamo gada laikā, nav pietiekami plānota administrācijas un pedagogu savstarpējā mācību stundu vērošana, lai iegūtu datus, kas apliecina, ka iestādē sekmīgi notiek pāreja uz vienotu skolu, pietrūkst vienota izpratne par to, kas raksturo efektīvu mācību stundu/nodarbību, kā pielāgojama izglītības vide u.tml.).
7. Analizējot datus par **pāreju uz vienotu skolu**, var konstatēt, ka to **nozīmīgi ietekmē izglītības iestādes spēja un prasme veidot latvisku izglītības vidi**, atbalstot bērnus, jauniešus un pedagogus viņu ikdienas darbā un mācībās (kopumā 82,5% jeb 137 izglītības iestādēs bija veikta vides pielāgošana atbilstoši VISC vadlīnijām). Latviskas vides veidošanu ietekmē arī:
   * 1. **prasme paplašināt latviešu valodas lietojuma iespējas izglītojamiem** (tostarp izmantojot valsts finansējumu pedagogu palīgu, pagarinātās dienas grupas, logopēda pakalpojumu nodrošināšanai, kopumā atbalsta personāla pakalpojumi bijuši pieejami 85% jeb 141 izglītības iestādē);
     2. **pedagogu prasme izmantot atbilstošas valodas komunikācijas veicināšanas stratēģijas** (82,5% jeb 137 izglītības iestādēs);
     3. **metodiskā atbalsta pieejamība pedagogiem** (2022./2023.māc.g. atbalstu saņēmuši 78,3% jeb 130 izglītības iestāžu pedagogi, 2023./2024.māc.g. – 83,1% jeb 138 izglītības iestāžu pedagogi);
     4. **mācību līdzekļu latviešu valodā pieejamīb**a (91,5% jeb 152 izglītības iestādēs ir pieejami mācību līdzekļi latviešu valodā nepieciešamajā apjomā).
8. Kā liecina iegūtie dati, tad **75,9% jeb 126 izglītības iestādēs izglītojamie spēj komunicēt latviešu valodā, bet 17,5% jeb 29 izglītības iestādēs mācību stundu vērošanā ir pamanītas nozīmīgas grūtības izglītojamiem iesaistīties mācību stundas norisē latviešu valodā**. Analizējot izglītojamo mācību sasniegumus valsts pārbaudes darbos 105 izglītības iestādēs, kurās ir kārtots centralizētais eksāmens latviešu valodā pamatizglītības vai vidējās izglītības programmas noslēgumā, 30,5% jeb 32 izglītības iestādēs izglītojamo mācību sasniegumi eksāmenos ir statistiski nozīmīgi zemāki, nekā vērtējums mācībās gadā. Analizējot **mācību stundu un nodarbību norisi**, **var konstatēt, ka joprojām saglabājas augsts frontālā darba apjoms vērotajās mācību stundās / nodarbībās** (vairāk kā 80% vērotajās mācību stundās), kas ietekmē bērnu un jauniešu spēju un prasmi apgūt valsts valodu intensīvākā un lielākā apjomā. Šādas stundas raksturo lielāks pedagoga stāstījuma/skaidrojuma apjoms salīdzinājumā ar iespēju izmantot pāru un grupu darbu, iekļaujot vārdu krājuma pastiprinātu apguvi un dažādas komunikācijas stratēģijas, kuras vēl vairāk veicina valodas apguvi. Gadījumos, kad izglītības iestādē vienā klasē/grupā ir vismaz puse bērnu/jauniešu, kam latviešu valoda ir dzimtā valoda, valodas apguves process norāda uz lielākām iespējām iesaistīt arī izglītojamos atbalsta sniegšanā un mazināt pedagoga dominanci.

1. Mācību stundu un nodarbību vērojumi par bērnu un jauniešu spēju un prasmi runāt valsts valodā būtiski atšķiras, salīdzinot iegūtos datus 2023.gada septembrī, oktobrī un novembrī veiktajos apmeklējumos, kad valsts valodas zināšanas pirmsskolā, 1. un 4.klasēs bija zemas un viduvējas, bet 2024.gada aprīlī un maijā īstenotajos apmeklējumos redzams, ka latviešu valodas zināšanas ir progresējušas. **Kopumā –** **pirmsskolas izglītojamo un** **1.klašu izglītojamo valodas zināšanas progresē daudz straujāk, nekā 4. un 7.klašu izglītojamo valodas zināšanas, kas apliecina, ka, uzsākot pāreju uz vienotu skolu, ir likumsakarīgi vislielāko uzmanību pievērst pirmsskolām un darbam sākumskolā, lai pietiekami īsā laikā pāreja notiktu sekmīgi.** **Savukārt lielākais atbalsts ar nometnēm un cita veida valsts finansētām aktivitātēm būtu nepieciešams vēlākos mācību posmos – īpaši, sākot ar 7.klasi, kad ir nepieciešams pastiprināt valodas apguves intensitāti, paplašinot arī valodas lietošanu.** Kā liecina iegūtie dati, tad pirms 2023./2024.māc.g. 26% jeb 42 izglītības iestādes piedāvāja izglītojamiem nometnes valodas apguves sekmēšanai, bet mācību gada laikā 29% jeb 48 izglītības iestādes organizēja nometnes izglītojamiem.
2. **Joprojām daļā izglītības iestāžu saglabājas vajadzība turpināt sistēmiski kontrolēt pedagogu valsts valodas zināšanas.** Kopš 2022.gada septembra, kad tika pieņemti Izglītības likuma grozījumi, paredzot pāreju uz vienotu skolu, Valsts valodas centrs ir konstatējis 220 pedagogus ar nepietiekamām valodas prasmēm. Izglītības kvalitātes valsts dienests ir nosūtījis informāciju par 14 izglītības iestādēm, kurās mācību stundu / nodarbību vērošanā vai individuālās sarunās ar pedagogiem varēja konstatēt, ka pirmsšķietami pedagogu valodas prasme varētu nebūt atbilstošā līmenī. Nav iespējams uzskatīt, ka izglītības iestādes vadītājs un vadības komanda nezina, ka konkrētā pedagoga valodas zināšanas nav pietiekamas. Apmeklējumu laikā var konstatēt, ka konkrētajā izglītības iestādē vadītājs nav vēlējies veikt sistēmisku visu pedagogu latviešu valodas zināšanu pārbaudi / izvērtējumu (42% gadījumu), norādot, ka pedagogam ir C1 līmeņa sertifikāts / apliecība, kā arī norādot uz to, ka nav citu pedagogu, kas varētu šo darbu darīt vai pašlaik tiek veikts darbs, lai pedagogi valodas zināšanas padziļinātu. Tātad – faktiski – pilnu atbildību par pedagogu valodas zināšanu līmeņa neatbilstību ir jāuzņemas izglītības iestāžu vadītājiem.